Diari Oficial de la Generalitat Valenciana


Sumari del DOGV 9731, del 23-11-2023 (2023/11594)

RESOLUCIÓ de 5 de novembre de 2023, de la consellera de Medi Ambient, Aigua, Infraestructures i Territori, sobre revocació de la pròrroga de suspensió de llicències i acords de programació en l'àmbit del Pla d'acció territorial de la comarca del Baix Segura.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9731

Data del DOGV
:   23-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11484


Data del document
:   05-11-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori

RESOLUCIÓ de 5 de novembre de 2023, de la consellera de Medi Ambient, Aigua, Infraestructures i Territori, sobre revocació de la pròrroga de suspensió de llicències i acords de programació en l'àmbit del Pla d'acció territorial de la comarca del Baix Segura. [2023/11084]  
N/Ref.: PAT Baix Segura  
Antecedents  
En virtut de la Resolució de la llavors Conselleria de Política Territorial, Obres Públiques i Mobilitat, de data 9 de desembre de 2021 (DOGV 9234, 14.12.2021), va ser sotmesa a participació pública i consultes per un període de tres mesos la versió inicial del Pla d'acció territorial (PAT) de la comarca del Baix Segura, juntament amb la documentació ambiental pertinent, l'estudi de paisatge i altres informes i estudis.  
  
En l'apartat sisé d'aquesta resolució, es procedia a suspendre en els sòls en situació bàsica rural de l'àmbit del pla, per un període màxim d'un any, prorrogable per un altre, una sèrie d'actuacions i es modificava l'abast del règim de suspensió que preveu aquest apartat mitjançant la Resolució de 27 de desembre de 2021, de la Conselleria de Política Territorial, Obres Públiques i Mobilitat (DOGV 9250, 05.01.2022), per tal d'oferir més seguretat jurídica. D'aquesta manera, el règim de suspensió de l'ordenació o els procediments d'intervenció urbanística va quedar establit amb una nova redacció.  
El primer any de suspensió va véncer en data 14 de desembre de 2022, pel transcurs d'un any, que computava a partir de l'endemà de la publicació en el DOGV i fins al mateix dia en què es va produir la publicació en l'any de venciment.  
Una vegada vençut el primer any de suspensió de llicències i acords de programació, en el DOGV número 9514, de 18 de gener de 2023, es va publicar la Resolució de 9 de gener de 2023, de la Conselleria de Política Territorial, Obres Públiques i Mobilitat, sobre pròrroga de suspensió de llicències i acords de programació en l'àmbit del PAT esmentat. Aquesta resolució va produir efectes a partir de l'endemà de la publicació de la resolució en el DOGV, això és, a partir del 19 de gener de 2023. Aquest fet va suposar que, entre el 15 de desembre de 2022 fins al 18 de gener de 2023, va estar alçada temporalment la suspensió de llicències i d'acords de programació. Aquesta resolució va ser posteriorment modificada de manera parcial, mitjançant la Resolució de 27 d'abril de 2023, de la Conselleria de Política Territorial, Obres Públiques i Mobilitat (DOGV 9592, 10.05.2023).  
A conseqüència de l'indicat tràmit de participació pública i consultes de la versió inicial del PAT, es van presentar al·legacions per part d'ajuntaments, administracions i persones interessades, que han d'estudiar-se per a, si és el cas, introduir les modificacions i adaptacions necessàries en la documentació del pla. Tot això, des de l'òptica dels principis de bona regulació i dels principis de col·laboració administrativa, lleialtat institucional i autonomia municipal. En aquest context, a la vista de les dificultats tècniques i per a arribar a un consens adequat i convenient amb alguns dels municipis inclosos en l'àmbit del pla, i pel fet que les modificacions que cal introduir podrien afectar alguns dels objectius d'aquest, la suspensió de llicències i d'acords de programació, encara que es troba pròxima a finalitzar, pot estimar-se una mesura excessiva. Per tant, caldria explorar altres possibles mesures, més proporcionals i menys restrictives de drets, fet que aconsella revocar l'actual pròrroga i alçar la suspensió de llicències i d'acords de programació, sense perjudici del que puga resultar en relació amb la tramitació del Pla d'acció territorial.  
Fonaments  
1. Tenint en compte que l'article 25.3 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, en relació amb els articles 68 i 69 del text refós de la Llei d'ordenació del territori, urbanisme i paisatge (TRLOTUP), aprovat mitjançant el Decret legislatiu 1/2021, de 18 de juny, del Consell, regula la suspensió de l'ordenació o els procediments d'intervenció urbanística, i la duració d'aquesta suspensió.  
2. Tenint en compte, així mateix, l'article 109.1 de la Llei 39/2015, d'1 d'octubre, del procediment administratiu comú de les administracions públiques, que preveu que aquests poden revocar, en determinades circumstàncies, els seus actes de gravamen o desfavorables, sempre que tal revocació no constituïsca dispensa o exempció no permesa per les lleis, ni siga contrària al principi d'igualtat, a l'interés públic o a l'ordenament jurídic.  
3. De conformitat amb les competències atribuïdes a la consellera de Medi Ambient, Aigua, Infraestructures i Territori, en virtut del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, a proposta de la Direcció General d'Urbanisme, Paisatge i Avaluació Ambiental, resolc:  
  
  
Primer  
Revocar la Resolució de 9 de gener de 2023, de la Conselleria de Política Territorial, Obres Públiques i Mobilitat, sobre pròrroga de suspensió de llicències i acords de programació en l'àmbit del Pla d'acció territorial de la comarca del Baix Segura, modificada mitjançant Resolució de 27 d'abril de 2023.  
  
Segon  
Facultar la Direcció General d'Urbanisme, Paisatge i Avaluació Ambiental per a la realització dels tràmits necessaris per a prosseguir, si és el cas, amb la tramitació de l'indicat pla.  
  
Tercer  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar un recurs potestatiu de reposició davant del mateix òrgan que l'ha dictada, en el termini d'un mes a comptar des de l'endemà de la publicació, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això, sense perjudici que els interessats puguen interposar qualsevol altre recurs que pogueren estimar més convenient al seu dret.  
Aquesta resolució produirà efectes a partir de l'endemà de la publicació en el Diari Oficial de la Generalitat Valenciana.  
  
València, 5 de novembre de 2023.- La consellera de Medi Ambient, Aigua, Infraestructures i Territori: Salomé Pradas Ten.